정조 10년 · 목
順天幼學吳達孫。爲其父訟冤事。蔚山幼學徐達天等。花山米還變通事。金海募軍鄭進泰等。募軍變通事。羅州幼學羅學愼。爲其祖母加資事。全羅道幼學金挺澤等。梁大樸加贈事。羅州幼學洪樂俊。爲其曾祖褒贈事。陽德閑良林樞府等。朴昌希等加資事。靈光幼學李昌烈等。李大年贈職事。慶州幼學李師胤。爲其父贈職事。西部幼學權用錫。海美幼學李行源。東部幼學具命稷。免稅還推事。晉州幼學河學浩。爲其母旌褒事。丹城幼學李鳳興。爲其父旌褒事。咸陽草土人禹廷台。爲其父祖旌褒事。全州幼學陸東基。爲其先祖旌褒事。昌寧幼學成萬基等。朴震翰旌褒事。咸安幼學李漢傑等。河元龍旌褒事。梁山幼學朱夏昌等。金夏鼎妻旌褒事。金海幼學李萬寔等。權漢傑旌褒事。南原幼學蘇天祚等。李漢相旌褒事。幼學李慶運等。金道益妻旌褒事。求禮幼學韓俊等。王之翼旌褒事。幼學崔焃賢等。 林擇基妻旌褒事。幼學李震赫等。郭城宗妻旌褒事。幼學金光億等。李弼濟旌褒事。文義幼學柳東植等。吳尙健旌褒事。驪州幼學申光順等。金杭旌褒事。南部幼學李春老。淸州幼學朴履中。長城幼學朴承赫。爲其先祖請諡事。光州幼學柳汲等。車原頫贈諡事。全羅道幼學鄭乃錫等。柳沃配享事。幼學金恪賢等。任錪配享事。幼學柳在潭等。高敬兄配享事。幼學李稷會等。安義孫弘祿配享事。昌平幼學高時沃。羅州幼學金得麗。爲其先祖不祧事。載寧幼學洪庭載繼後事。三嘉幼學朴致濟。鳳山幼學高德隆鄕案事。平山幼學李廷翕。咸安幼學金德成。軍役勿侵事。慶州幼學安仁宅。免軍役事。北部良人金德顯。田畓推尋事。水原幼學金重玉。平壤幼學鄭尙實。爲其兄請放事。安岳私奴永金。爲其上典請放事。咸平幼學李養直。爲其祖伸冤事。北部閑良洪伯孫。以　昭顯廟守僕子孫呼籲事。長興幼學李止德。義城幼學申鼎普。西部金泰福。淸州幼學兪命煥。驪州幼學李★(啓-口/山)。北部良人安興國。丹城良人姜奉世。春川幼學金弼鼎。南原幼學李錫垕。陽智寡女金召史。東部幼學鄭煥祖。進士李星源山訟事。氷契良人趙熙澤。私氷禁斷事。靑陽幼學李東灝。軍役勿侵事。安義幼學愼性淵。文簡公鄭蘊墓位畓出給事。光陽幼學仇彦仁進爲國詞事。敎以。見其冊子。亦多有理。其在擇蕘之意。豈無嘉奬之擧。以此上言。封送該道。仍令道伯各別採用。招致仇彦仁。出給判付。俾渠知朝家採用之意。東萊民李斗請等。下納米變通事。敎以。令有司堂上。分付該道。使之從長論理啓聞後稟處。金海民劉占才等。劉姓人頉役事。敎以。　先朝下敎。旣如是嚴明。伊後擧行。如有不勤之事。各別申飭。俾無稱冤之弊事。行會道伯。此上言亦爲下送。茂朱閑良趙世貴等。同邑前參奉金興壽褒賞事。敎以。此上言。令有司堂上。下送道伯。仍令詳考實蹟。論理狀聞。濟州民高順昌。 京江崔元成褒賞事。敎以。已有下敎。詳考實蹟。後日登對時稟處。安山幼學崔鍾命山訟事。敎以。禮判詳考前下判付。招見上言人。詳問事蹟。後日登對時稟處。西部幼學申景說等。山訟事。敎以。人皆避嫌。則孰肯冒當。前下判付。不翅丁寧。而互相推諉。不卽回啓者。事甚未安。與未回啓。啓目及此上言。皆令趁卽決處事。申飭該府。○備邊司啓言。順天幼學吳達孫上言以爲。呂水縣五面。在於順天府。而東南乃是莫重關防之地。嘉靖壬午。始設左水營於呂水十里許。革其呂縣。合屬於順天府。而其後仍民訴。還復呂縣矣。丙午還革。惟此呂民之軍丁糶糴。收斂煙役。東應水營。西應順天。一夫兩役。百弊重疊。前水使李亨元。設弊狀聞。前水使具世勣。査實狀報。其叔再文。其祖碩祖。以猥濫陳弊。俱被定配。前後呂民。以復縣事。上煩天聽者。至於六次。而昨年其父周翰。亦以此事。上言鳴冤矣。又以猥濫之科定配。而其祖碩祖。年近八十。方在垂死之中。惟願未死前一見。特爲放送。呂民難保之弊。亦爲更加査處。俾得復舊保存矣。呂水縣事。水使則以其附近而扶之。本官則以其背己而抑之。便成一場訟案。畢竟以復縣之難。置而勿論。而呂民之勢。若間於齊楚。反受困苦可知。此一款分付道臣。另加調劑。俾無互相侵凌之弊。當初周翰。旣非四件事。則坐此被配。不是異事。今者上言。雖曰爲父。有難聽理。渠之祖與父叔。連以此事。俱至遠配。猶不懲畏。復爲尾陳。亦涉猥越。請勿施。允之。敎以。被配人放送。令道臣各別調劑。此後更以此事起鬧。則無論訟理曲直。當以起鬧律。先爲嚴處。以此意嚴飭道伯。期底咸和之域。又啓言。蔚山幼學徐達天上言以爲。本營故兵使李玗。以本營局小城窄。欲爲移營於新寧縣花山地。而役糧不贍。請得北關錢三千兩。特設別庫。名之曰花山倉。以錢代穀。其年所捧。至於三千石。遽移他職。北關之錢。反作蔚山之米還。今至萬餘石。本營南北諸邑中。一體均分。使一隅之民。更無偏受難支之弊矣。花山倉穀。本爲移營。而營則未移。穀則滋多。通計原還。勢將難支。而遠外事。有難遙度。關問于道臣及該兵使。論理報來後。更爲稟處。稱以民瘼。收斂錢物之弊。難保其必無。請令本道。査問處之。允之。又啓言。金海募軍鄭進泰等上言以爲。新門晴川兩鎭。昔在金海境內。募軍二百五十名。定給納布。二去丙申。因朝令移鎭熊川。而募軍仍在金海。只納身布。生子生孫。次第充役。依本道左水營水陸軍相換例。本鎭募軍。以鎭底納布軍。卽令相換矣。蓋此募軍。昨秋因上言行査。本道有所論理枚報。而所報內。募軍異於納布。貧賤之民。幸其役歇。而初不厭苦。富饒之民。避其名賤。而期欲圖免。同一募軍。好惡相反。金海熊川壤地相錯。居民不甚相遠。辛卯年間。詢問本道。許多弊端。或令革罷。或令嚴懲云。而狀頭李萬權。則旣非募軍。受人指嗾之罪。照律嚴繩。到今一年之後。全沒事實。猥陳天聽。究其所爲。誠極痛駭。請鄭進泰。移送秋曹科治。允之。○吏曹啓言。羅州幼學羅學愼上言以爲。其祖母金氏。今年爲九十三歲。按例加資。乞蒙天恩。請依定式施行。從之。又啓言。全羅道幼學金挺澤等上言以爲。贈兵議梁大樸。旣有倡義殉國之忠。出奇破倭之功。而兵議贈職。非出於自己忠節。蓋由於其子之貤贈。趁此旌閭之日。乞蒙加秩之恩矣。大樸誠有忠烈之卓然。以子之貴。旣蒙顯秩之贈。以己之忠。又擧棹楔之典。旣極崇報。則今此之請。似涉猥越。請置之。從之。又啓言。羅州幼學洪樂俊上言以爲。其曾祖故學生命基。丙子亂時。年十六。激奮流涕。與曹守誠倡率同志。鳩聚兵馬。到勵山。聞和議已成。裂旗痛哭。杜門自廢。依當時同事曹守誠等例。乞蒙褒贈之典矣。命基之年少倡義。可見忠烈。而與立殣死節有異。請置之。從之。又啓言。陽德閑良林樞府等上言以爲。同縣幼學朴昌希。年今八十有三。每當歉歲。散財濟飢。非止一再。而見漏於賑民抄啓。請特許一資矣。昌希私賑。如是夥然。則似有褒賞之典。而當初見漏。必有委折。請令本道。査實稟處。從之。又啓言。靈光幼學李昌烈等上言以爲。故判官李大年。當壬辰亂。奮臂而起。忠節與湖南倡義諸臣。不相上下。請特贈官秩矣。大年殉國之誠。捍賊之才。殊極嘉尙。旣錄宣武二等之勳。贈職之典。恐難輕許。請置之。從之。又啓言。慶州幼學李師胤上言。限內不爲現身。請勿施。允之。○戶曹啓言。西部幼學權用錫上言以爲。其八代祖吉昌府院君權悏。六代祖吉城君權大任。折受田土。在於金堤稷山。而文券入於灰燼。卽爲呈內司。仍出京兆立旨。而喪變連仍。久未推尋。乞蒙天恩矣。往呈營邑。足可査實。而至煩天聽。極涉猥越。請勿施。從之。又啓言。海美幼學李行源上言以爲。其十四代祖益安大君墓位田九結。混入於代盡兌稅還收中。且大君夫人墓。在於坡州。而步數內摠爲民田。大君墓山。特命修葺。九結墓田。亦爲還給。夫人墓亦依步數禁護事。乞蒙天恩矣。墓山修葺。事係特恩。則冒濫干請。殊極可駭。至於免稅。似與他宮房還出稅有異。而癸卯防啓。蓋有商量。而今又換名迭呈。尤涉猥越。請勿施。墓山禁護事。大君墓山。自有步數。此則自本道査實禁斷之意分付。從之。又啓言。東部幼學具命稷上言以爲。其高祖母慶淑郡主恩賜免稅。在於忠州等地。而外裔李天翊李執成。稱以分衿。中間橫受者。萬萬法外。故以圖署勒奪之事。成出立旨。呈于內司。則免稅推給該房事。辛卯年啓下矣。乞令攸司。依啓下施行矣。兩李家之橫侵。極爲可駭。該房免稅。奉祀孫外。毋得分執之意。請嚴飭分付。從之。○禮曹啓言。觀此各道孝烈人上言。晉州草土人河學浩。爲其母李氏烈行。丹城幼學李鳳興。爲其父夢賚孝行。咸陽草土人禹廷台。爲其曾祖弼寅。從曾祖弼良。祖琬。父洪傳孝行。全州幼學陸東基。爲其七代祖故郡守大春德行孝廉請褒。凡子孫之爲父母祖先上言者四人。昌寧幼學成萬基等。爲其同縣贈持平朴震翰孝行。咸安幼學李漢傑等。爲其同鄕河元龍孝行。梁山幼學朱夏昌等。爲密陽金夏鼎及其妻朴氏孝行。金海幼學李萬寔等。爲其本府權漢傑及其妻金召史孝行。南原幼學蘇天祚等。爲其本府李漢相孝行。求禮幼學韓俊等。爲其本縣王之翼孝行。幼學崔爀賢等。爲靈光林擇基妻李氏烈行。幼學李震赫等。爲同福縣郭城宗妻田氏實行毅烈。幼學金光億等。爲古阜李弼濟孝行。南原幼學李慶運等。爲同府金道益妻郭氏烈行。文義幼學柳東植等。爲其本縣吳尙健子振澤孫鼎基三世行誼。驪州幼學申光順等。爲其本牧金杭請褒。多士之爲人上言者。凡十二人矣。臣於壬寅待罪本曹時。因尙州幼學劉有發子。爲其父孝行旌閭擊錚呼籲事。略陳區區淺見。而大抵孝烈旌褒。有國重典。登聞許施。自有恒式。京中則搢紳章甫。從公議呈單本曹。外方則一鄕發通。呈于本官。本官採實報于監營。監司多歧採探。數百人中抄擇幾人。始爲登聞。而及其啓下本曹之後。關由政府。始爲分等請褒。則抄擇之至嚴。節次之至重。從可知矣。旌褒恒式。若是難愼。而因其子孫上言。俾作父祖旌褒之階。則顯親之念。人情所同。而各道孝烈累千百人之子孫。必將接跡而起。分付本道。來頭抄啓時。取考列邑孝行。廣加採探。如其可合然後。始乃登聞事。論理覆奏。到今意見。如前無異。伊後本曹判書鄭昌順。又以孝行烈行之請褒請旌。雖曰爲親。旣異籲冤。不可以一己之私情。輒致冒瀆。揆以事面。終涉猥䙝。此後爲父母以孝烈上言。勿許回啓。必待道臣狀請後。許施之意。定式施行。仰請特下令廟堂稟處之命。而領議政徐命善。左議政洪樂性。以依禮判所奏定式施行事陳達。批旨內有曰。式年回啓。已有定式。至於子孫之爲父祖。請旌請贈。終涉干恩。然不必設法禁之。此後以此等事上言之類。政院置之猥秩。勿下該曹爲敎。則聖意雖靳於設法。事面終涉於干恩。河學浩等上言四度。幷置之。至於多士之爲他人請褒。一鄕之內。人有孝烈。則一依流來之規從公發論。呈官呈營。不害爲厚風。而此旣非有冤可訴之事。則張皇列名。肆然天聽。比之爲父母祖先請褒之人。尤無義。且其中或不無僞着冒錄之擧。成萬基等上言十二度。幷勿施。依前覆奏。來頭式年抄啓時。自本道博考實跡。廣探公議。可合則登聞請褒。不然則置之之意。請分付諸道臣。敎曰。爲親顯揚之心。卽人子之至情。事則近於干恩。有不可設法防遏。前此禮堂之筵奏。果不得從施矣。至於一鄕之公議。豈可一例禁止。但名實之相符。必須別般詳審。可使莫重恩典。不至屑越。河學浩等上言。今姑置之。更待道臣抄啓。成萬基等上言。第令各該道臣。詳探實蹟。論理狀聞稟處。又啓言。南部幼學李春老上言以爲。其五代祖贈領議政忔請諡事。請令該曺稟處矣。李春老之今春上言。令吏曹稟處。而自吏曹覆啓置之。則又煩天聽。極涉猥越。請置之。敎以。更令吏曹。詳考實蹟論理稟處。又啓言。淸州幼學朴履中上言以爲。其九代祖贈吏判光佑請諡事。請令該曹稟處矣。蓋光佑以己卯名賢。衛道之誠。死節之義。昭載於名臣錄。曾於　英廟朝。五道儒生陳疏。與故名臣朴薰。幷請贈諡之典矣。伊後因故相臣金在魯筵奏。朴薰則特蒙賜諡之典。其祖則未蒙一視之澤云矣。在子孫。似不無向隅之歎。在朝家。亦恐爲欠闕之典。似當依所請許施。從之。又啓言。長城幼學朴承爀上言以爲。渠之七代祖右參贊守良請諡事。請令該曹稟處矣。今春以此上言。故令吏曹稟處。而吏曹以百年之遠。則不必輕議勿施之意。覆啓蒙允。則今又呼籲。誠甚屑越。請置之。從之。又啓言。全羅道幼學鄭乃錫等上言以爲。故典翰柳沃。配享於淳昌華山祠。請令該曹稟處矣。蓋柳沃與文貞公金淨。文簡公朴祥。會于三印臺。合辭封章。扶綱立紀。而褒崇建祠。贈秩賜祭之典。俱及於金朴二臣。而獨不及柳沃者。必有施否之委折。今難遽議。請置之。從之。又啓言。光州幼學柳汲等上言以爲。麗朝諫議大夫車原頫請諡事。請令該曹稟處矣。蓋車原頫偉功盛烈。至蒙　端廟朝賜諡之命。屢百年未遑之事。今不可輕議。請置之。從之。又啓言。全羅道幼學金恪賢等上言以爲。贈執義任錪。請配於旌烈祠事。請令該曹稟處矣。蓋任錪爲倡義使金千鎰之從事官。指揮方略。爲國忠烈。不害爲同享於旌烈祠。而屢百年未遑之典。豈可遽議於一張上言乎。請置之。從之。又啓言。全羅道幼學柳在潭等上言以爲。贈主簿高敬兄。故判決事高用厚。純忠至孝。幷配食於褒忠祠。請令該曹稟處矣。當初朝家之參酌分等。必有意義。今於累百年之後。幷請追配。旣係邦禁。請置之。從之。又啓言。全羅道幼學李稷會等上言以爲。泰仁故別提安義。故別提孫弘祿。請配於其師李恒之所享南臯書院事。請令該曹稟處矣。追配體重。恐不可以一張上言。遽然輕議。請置之。從之。又啓言。昌平幼學高時沃上言以爲。其七代祖毅烈公因厚。傍七代祖孝烈公從厚不祧事。請令該曹稟處矣。高因厚高從厚。以文烈公高敬命之子。俱爲立殣死倭之人。忠節照耀一門。今當親盡埋祧之時。其在子孫追遠之情。有此呼籲。不是異事。近因子孫之上言。特許其父文烈公之不祧。則在朝家一視之道。恐不宜異同。依所請許施。實合事宜。請上裁。從之。又啓言。羅州幼學金得麗上言以爲。其五代祖文烈公千鎰。四代祖贈承旨象乾。不祧事。請令該曹稟處矣。蓋金千鎰父子忠節功業。照人耳目。今若親盡祧埋。則誠爲後孫之悲缺。一依宋象賢趙憲等例。乞蒙不祧之典云者。揆以情理。不啻異事。而父子兩人之一時不祧。恐非難愼之意。文烈公金千鎰。特許不祧。似合事宜。請上裁。從之。又啓言。載寧幼學洪庭載上言以爲。其弟庭式夫妻俱歿。後嗣靡托。故以其六寸弟世鳳第二子千石。欲爲繼後。而受者無人。請令該曹稟處矣。此等人特許立後事。旣有受敎。請特許立後。從之。又啓言。三嘉幼學朴致濟上言以爲。入錄鄕案事。請令該曹稟處矣。鄕案之入錄與否。有何關係。而肆然天聽。誠極痛駭。請令道臣嚴處。上言則勿施。從之。又啓言。鳳山幼學高德隆上言以爲。復設鄕案事。請令該曹稟處矣。鄕案之復與不復。呈官呈營。亦足爲釐正之道。而乃敢肆然天聽。誠極猥越。請勿施。從之。○兵曹啓言。平山幼學李廷翕上言以爲。渠以三代名賢後裔。勿侵軍保矣。以其殘微。未免操戈之役。勿侵事。乞蒙天恩矣。雖云名賢之孫。世代今已遙遠。鄕曲之人。亦多冒稱華胄者。請置之。從之。又啓言。咸安幼學金德成等上言以爲。渠等以三代名賢後裔。軍校凡役。一無被侵矣。近來混入凡民。不無橫侵之端。故不勝冤鬱。屢呈營邑。終未蒙頉。勿侵良役事。乞蒙天恩矣。金馹孫之戊午冤死。金大有之山林遺逸。俱宜澤及後承。而世代旣遠。苟非七般賤役。則支孫之見侵。理所難免。請置之。從之。又啓言。慶州幼學安仁宅。上言啓下後。限內不爲現身。請勿施。允之。○刑曹啓言。北部良人金德顯上言以爲。壽進宮所屬通津所在。量外泥生一百八十餘結處。卽順治年間。都下居民。以導掌給價賣買。而戊戌年。渠以錢文一千六百兩。買得隨行矣。意外京居孔廷魯。與本邑奸民李普顯締結。稱以無主空處。陳告於成均館。稱以此土賢關舊地。下去本邑宮莊舍音鞭扑狼籍。宮屬導掌告官牢囚。所謂館土三十七結之外。宮莊近二百結收稅。從中都吞。昨今兩歲宮納。沒數見奪。此果成均館收稅者。則順治間折受之日。本館何無一言乎。昨秋自內司論報備局。自備局捧甘戶刑曹。使之嚴査決處。而迄今周年。終歸抛置。奸民舞弄之罪。嚴刑遠配。乞蒙天恩矣。大典通編有曰。田土奴婢潛告宮房。替當其訟者。嚴刑遠配。今此孔廷魯之冒法陳告。專出於牟利橫奪之計。此等奸細之徒。不可不重繩。而其土地之眞僞。文券之主客。請令本道。詳覈決給後狀聞。從之。又啓言。水原幼學金重玉上言以爲。其兄重圭。年前監試時。以攔入罪。充軍於金堤郡矣。本道覈試。旣爲入格。則充軍頉下之規。故其老母長待蒙宥之日。乞蒙天恩矣。昨年十二月全羅道移文內。金堤郡充軍罪人金重圭。今於陞補覆試。以講入格。免役一款。考例知委云。故以依定式免役之意。草記入啓。姑未批下。則不俟處分。徑先呼籲。極涉無嚴。請置之。敎以。依法式免役事分付。又啓言。 平壤幼學鄭尙實上言以爲。其兄尙翕。昨秋監試赴擧。京師入場時。儒生簇立。棘圍顚仆。將有死生之慮。故僅得脫身。入於棘圍之內。此際試具。已無去處矣。羅卒以無試紙。謂之隨從。至於充軍。而父母俱以奄奄之喘。日夜祝天。乞蒙放釋之恩矣。事關科場。猝難輕議。請置之。敎以。相考伊時文券。更爲論理草記稟處。又啓言。取考鄭尙實兄尙翕文案。則與尙實所供。別無差爽。而充軍罪人之初試後免役。已有定式。請仍配。敎以。事狀旣如此。放送。又啓言。安岳私奴永金上言以爲。再昨年秋科時。其上典趙尙休。以遐方武夫。未諳國試之至嚴。冒犯科法。遠地刑配。而尙休之老母。年今八十二歲。他無子女。哀呼三年。幾至殞命。乞蒙放釋之恩矣。事係科場。不可放釋。請置之。敎以。親年八十。無兄弟獨身勿配。旣是法典所在。其上典獨不可異同。特爲放送。又啓言。咸平幼學李養直上言以爲。其祖斗三。當戊申變亂之時。有殺身成仁之誠。而以文字不察之失。終被極刑。豈不萬萬切冤乎。故判書李台重。時居結城。以耳目之所見聞。質言於審理使曰。李斗三忠義憤發之心。一境所共知云云。故文正公李縡書曰。結城縣監李斗三。天下之至冤云。而尙未蒙伸理之澤。乞蒙昭雪之恩矣。其祖斗三。當初所坐。何等罪案。而月前因其擊錚。自臣曹勿施原情。嚴刑遠配之意草記矣。特以好生之德。不刑不配。俾勿煩籲之意。嚴飭放送。則曾未幾何。又此呼籲。萬萬無嚴。不可一向寬假。請今道臣。嚴刑遠配。敎曰。以日前擊錚原情。及今番上言辭語觀之。本事終涉疑晦。況故重臣李台重之言。不可謂之無所據。且文正公李縡之書。亦有云云。則有難直歸之猥濫。然事係久遠。不可遽決。此上言姑爲勿施。又啓言。北部閑良洪伯孫上言以爲。其五代祖以　昭顯世子陪從之功。永差守僕。至于渠父泰昌。四世服役矣。　本廟埋安後。仍爲渙散。未免丐乞。乞蒙天恩矣。渠之五代祖。雖有當時陪從之勞。旣無文跡之可據。又不知其名字。則到今呼籲。極涉猥越。請勿施。照法嚴勘。從之。○漢城府啓言。長興幼學李止德等上言以爲。今年三月遭母喪。葬地定于本府有恥面。而未葬之前。又遭十四歲子喪。先葬於占窆下矣。該面豪富文達燁。稱渠之祖墓近處。誣訴官家。有面任眼同掘破之題。而文哥恃其鄕所之爲姻戚。擅掘兒塚。趨訴本府。則卽地捉囚。以私掘之罪捧侤音。而不施當律。七月本官親審以爲。雖是坐立不見。而似是文塚之蟬翼。不可以步數之遠近。禁養之內外。許葬云。故不得洩子塚見掘之冤。不得伸亡母未葬之慟。文達燁私掘濫禁之罪。奸鄕輩瞞官蠹政之罪。各治當律。乞蒙天恩矣。請令道臣。別定剛明官。嚴査公決後狀聞。從之。又啓言。義城幼學申鼎普等上言以爲。渠之先祖按廉使申祐。卽高麗名臣。鄕祠腏食之賢。而卜居尙州。墳山在於院祠相望之地。不意昨春。尙州鄕品金益權。偸葬其父於案山相對切害處。故訴於本官。則本官以先祖外裔之故。引嫌不當。轉報營門。移訟善山官。則善山官以掘移之意。捧侤音於益權。掘移一款。更爲移定于尙州官。而終始引嫌不當。伏乞刻期掘移矣。善山官旣以掘移捧供。可見訟理之當掘。而尙州牧之以外裔引嫌。未免太過。請令道臣。更爲嚴關。卽速處決。從之。又啓言。 西部金泰福上言以爲。渠之先山。在於果川山底里。六代祖以下。連爲繼葬矣。上年十月。山下兩班韓梡。暗地偸葬於腦脈。故奔訴本官。則本官摘奸。捧侤音掘移。而韓梡終不掘移。不但本官之嚴督。營題嚴明。則韓梡雖爲掘移。而又爲乘夜移葬於此前尤近之地。故本官屢次捧侤音。而巡營題辭以爲。初旣偸葬至於掘移。末乃更爲潛埋。比前切逼之地。偸葬之罪。武斷之習。可謂二罪俱發。自本官嚴囚督掘云云。而連事抵賴。甚至於伐其樹木。必欲奪山地而後乃已。韓梡嚴刑遠配。刻期督掘事。乞蒙天恩矣。請令道臣。詳査嚴處。元告金泰福奏御文字不書役名。亦令地方官勘處。從之。又啓言。觀此京畿監司徐有防狀啓。則以爲。廣州府尹柳焵牒呈內。呂萬永父墳新占處。崒然阧高。申景說等先山在下。申家以下視先墳。爲大段捱逼之端云者。不是異事。又曰。今此申呂兩山步數之遠。不止五六百步。有難遽以掘移論云矣。旣曰不是異事。又曰遽難掘移云者。摘奸之際。必有意見而然。請令該府稟處矣。此專由於報辭之不明。以致曲直之未詳。將何以服訟者之心乎。當該地方官重推。請令道臣。別定剛明官。詳細看審論報後。道臣參以意見。指一論啓。敎以。此亦出於執兩端之意。此訟將無決定之日乎。國體所在。寧容若是。嚴飭山在官。今番則除尋常仔細摘奸。具意見指一報來後。自本府論理稟處。俾無更訴之弊。地方官推考事依施。又因申景說等上言啓言。前上言啓目。才已回啓。更請査啓。此上言便成架疊。請置之。從之。又啓言。淸州幼學兪命煥上言以爲。戊戌秋遭父喪。過期未葬。庚子秋欲爲掩土。則柳載祿者。濫有法外之禁。其時本官。親審摘奸曰。柳哥禁葬。大是法外。使之入葬矣。柳哥嗾其族柳載喆。偸葬於腦後二十四步內。其時本官分付掘移。捧侤音定限。則不掘其偸塚。而反掘渠之父葬。本官嚴治督掘次。捉囚載喆而急於公事。受由上京。兼官不掘其偸塚。只爲配送載喆。而本官下來。捉囚載喆之弟。分付掘移。而終不掘移。乞蒙卽令掘移之恩云矣。昨年因兪命煥之上言。旣令本道稟處。而尙不掘移。未知其委折。請令道臣。詳査嚴處。從之。又啓言。驪州幼學李★(啓-口/山)上言以爲。渠之高祖贈判書敏政。曾祖故參判泰龜。墳山在豊德。己亥年松都人朴師淳。偸葬於靑龍。故其秋上言掘去矣。今年四月。開城留守尹塾。遷葬其亡子於前日掘移處之上。凡單龍虎內。不計步數。載在法典。且是己亥判下掘移之麓。則固不可犯葬。卽令掘移。乞蒙天恩矣。請令道臣。詳査公決後狀聞。從之。又啓言。北部良人安興國上言以爲。渠之父與弟墳山。在於楊州瑞明洞矣。本州土班尹哥金哥兩姓人。次第偸葬於局內。而强弱不敵。不得禁葬矣。今年七月。遭長子喪。過葬次運柩下去。則尹哥乃與金哥。多聚壯丁。攔路伐喪。故據理責之。半日相持。勢無奈何。僅爲權窆於山麓之下。尹金兩姓偸葬之處。明是腦後唇前四標之內。而反禁本主之繼葬。近二十年守護山地。一朝見奪於人。亟令該府。定其先後主客後。尹金兩塚。乞蒙掘移之恩矣。令本官詳査公處。俾息爭端事。請分付道臣。從之。又啓言。丹城良人姜奉世上言以爲。渠之高祖父母墳山。在於山淸梧桐里。而從曾祖父妻繼葬於其下。三寸叔五歲兒。亦爲繼葬矣。墓下居閔效洙。偸葬於先山堦下。而未能掘去。只自飮泣矣。辛未年又遭渠之從祖母喪繼葬。則效洙敢生荷杖之計。屢次誣訴。不得其計。而從祖母。卽效洙之同姓至親。誘引從祖母同生一人。結縛于山下。私自掘去從祖母墳。繼有專奪之計。以渠之高祖父母墳。稱以偸葬。從曾祖墳。指以渠之兒塚。三寸叔墳墓。謂以渠之置標。私自結縛。誣訴官庭。侵虐罔有紀極云。令高祖以下墳墓。奠安於古土。閔效洙私掘人塚之罪。依律處置矣。閔哥旣葬姜哥之祖山。反禁本主之繼葬者。固是法外。而至於私掘之不足。或謂渠之兒塚。或稱渠之置塚者。萬萬無據。請令道臣。嚴査勘處。從之。又啓言。春川幼學金弼鼎上言以爲。屢代先山。在於春川君子谷。而昨年十月。渠之祖父母之塚。移窆於局內。京居進士柳性均。謂以與其先山有所相見。卽令掘移之意。呈本官摘奸。則來龍旣非對衝。相距爲一千三百步之遠。故訟理不當退訟矣。柳哥更呈本官。則渠之猶子錫訥。嚴囚督掘。昨冬退訟。今忽反案。乞令詳査明覈矣。請令道臣。詳査公決。從之。又啓言。南原幼學李錫垕上言以爲。去庚辰年間。渠之曾祖遭母喪。占得葬地於任實縣城山之麓矣。曾祖之同姓四寸兄聖齊。遭其母喪。請借一穴。而以日後不改繼葬之意。成文立旨於官家。又爲瀝血遺書於其子孫。晝夜哀乞。故許借一穴而權葬矣。不意丁酉年。 聖齊之曾孫應臣。偸葬其妻於曾祖父母墓下至近之地。應臣曾祖。旣以不復繼葬之意。立旨遺言。不啻丁寧。則應臣之偸葬其妻。豈有如彼叵測之人乎。屢呈營邑。掘移之意。指日捧供。而終不自掘。應臣偸埋之塚。刻期掘去事。乞蒙天恩矣。請令道臣。詳査嚴處後狀聞。從之。又啓言。陽智寡女金召史上言以爲。渠之夫幼學尹啓發之兄墳山。在於陽城。而靑龍左邊百餘步外。有龍仁李哥古塚矣。己亥年。李哥之從孫喜延。遷葬其曾祖於古塚後脈。則自是舅家之所當禁。而喜延父之貞。以賊及荷杖之計。起訟於陽城官。摘奸後。之貞落訟。而連遭喪變。繼葬五墳於一局內。則乃是舅家之山地。而之貞死後。其子喜延。又爲起訟。舅家五塚。欲爲掘移。從公決給事。乞蒙天恩矣。請令道臣。嚴査公決。從之。又啓言。東部幼學鄭煥祖及進士李星源上言俱以爲。其母墳山在於廣州懸山。距玉山大嬪墓所。爲十餘里。而其他民人之入葬者。亦至屢處矣。本墓直禹弘績。以本墓火巢內。訐訴於守直官。多般督掘。四時墓祭不得便行。査實公決事。乞蒙天恩矣。請幷令地方官。摘奸定界。俾無法外濫禁之弊事。分付道臣。從之。又啓言。氷契良人趙熙澤上言以爲。內庫藏氷之役。八江民戶之巨弊也。壬寅冬。四部論報此弊於京兆。則朝家曲加變通之方。募得民人。自備私財多伐氷丁。上奉御供。下除民弊。而賣其餘丁。作爲生業事。筵稟定奪。又以禁斷私冰。毋至奪利之意成節目。故果爲應募作契。則從前私氷爲業之姜李兩班者。不敢生意於私氷。願爲同事。故自備數千兩。多數伐氷。藏置班戶之私窟。分利相約矣。及其癸卯甲辰。所謂班戶。凌蔑契民。都吞其利。則本利俱失。負債如山。故逐年供上之役。萬無進排之望。以此冤狀呈于京兆。納券自退。則本府使之移設氷庫。破其同事。申禁私氷。嚴立科條。繼有大臣筵白申飭。故昨年更辦近萬私財。新創氷庫於八處。作爲今年京外之用矣。班戶等不有朝禁。暗自藏氷於私窟。欲爲奪利之奸計。指嗾江居禁軍崔德萬。歲首詢瘼時。敢以私氷契氷。多寡懸殊。操縱榷利等說。誣罔天聽之後。姜李等肆然亂賣。獨榷其利。而八庫藏氷因其亂賣。又致消融之境矣。特令法府。治其冒犯之罪。塡塞其私窟事。乞蒙天恩矣。班戶之私作氷庫。使契人失利。其所稱冤。事勢固然。請捉置班戶作梗之類。照法嚴治。至於契人等之憑籍榷利。刁蹬氷價之弊。亦爲嚴飭。從之。○宗簿寺啓言。靑陽幼學李東灝上言以爲。渠以臨瀛大君十四代孫。勿侵軍役。自是法典。而近來本縣各項軍役。一倂塡差。煙戶雜役。一切勿侵事。乞蒙天恩矣。璿派之勿侵軍役。雖是法例。而戶役之幷欲圖免者。情狀可駭。不過呈訴營邑之事。而敢煩天聽。尤涉猥越。請勿施。從之。○忠勳府啓言。安義幼學愼性淵。上言啓下後。過限不爲現身。請勿施。允之。